Nege sterf toe bestuurder ystervark probeer vermyArgieffoto Nege mense is dood toe ŉ taxi Maandag op die N1 tussen die Gariepdam en die Oranjerivierbrug in die Vrystaat omgeslaan het. Sam Mashinini, die Vrystaatse LUR vir polisie, paaie en vervoer, het sy skok oor die voorval in ŉ verklaring uitgespreek. Luidens die verklaring was daar 14 insittendes in die taxi toe die ongeluk gebeur het. “Daar word beweer die taxibestuurder het probeer om ŉ ystervark in die pad te vermy en beheer oor die voertuig verloor waarna die taxi omgeslaan het. Nege mense is dood, drie het geringe beserings opgedoen en twee mense is ongedeerd.” Al die oorledenes is vroue. Mashinini het sy medelye teenoor die families van die oorledenes uitgespreek. “Dit is inderdaad bitter hartseer, aangesien mense moeders, susters en tannies verloor het. Ek wens families vertroosting toe in hierdie hartseer tyd. Mag hulle bemoedig word. Ek wens al die beseerdes ook ŉ spoedige herstel toe,” het Mashinini gesê. Die LUR het ŉ beroep op motoriste gedoen om die reëls van die pad te respekteer en soortgelyke noodlottige ongelukke te voorkom.